Document ID: 32014R0298

KOMISSION ASETUS (EU) N:o 298/2014,
annettu 21 päivänä maaliskuuta 2014,
Euroopan parlamentin ja neuvoston asetuksen (EY) N:o 1333/2008 liitteen II ja komission asetuksen (EU) N:o 231/2012 liitteen muuttamisesta nostatusaineena ja happamuudensäätöaineena käytettävän magnesiumdivetydifosfaatin osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan, 14 artiklan ja 30 artiklan 5 kohdan,
ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 5 kohdan
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Komission asetuksessa (EU) N:o 231/2012 (3) vahvistetaan asetuksen (EY) N:o 1333/2008 liitteissä II ja III lueteltujen elintarvikelisäaineiden eritelmät.
(3)
Kyseinen unionin luettelo ja kyseiset eritelmät voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhteisen menettelyn mukaisesti joko komission aloitteesta tai asiaa koskevan hakemuksen johdosta.
(4)
Magnesiumdivetydifosfaatin käytön hyväksymisestä nostatusaineena ja happamuudensäätöaineena tietyissä elintarvikeryhmissä esitettiin 7 päivänä huhtikuuta 2011 hakemus, joka toimitettiin jäsenvaltioiden saataville.
(5)
Fosforihapon - fosfaattien - di-, tri- ja polyfosfaattien (E 338-452) käyttö konditoriatuotteissa nostatusaineina on sallittua. Asetuksessa (EU) N:o 231/2012 kuvattuja difosfaatteja (E 450) saa käyttää natriumalumiinifosfaatin (E 541) vaihtoehtona, jolloin ne vähentävät jalostettujen elintarvikkeiden alumiinipitoisuutta. Nykyisten eritelmien mukaiset difosfaatit jättävät voimakkaan, ”tulisen” jälkimaun ja saattavat lisätä elintarvikkeen kokonaisnatriumpitoisuutta.
(6)
Asetuksen (EU) N:o 231/2012 liitteessä olisi vahvistettava magnesiumdivetydifosfaatin eritelmät, koska kyseistä ainetta voitaisiin käyttää muiden difosfaattien vaihtoehtona, jotta voitaisiin vähentää ”tulista” jälkimakua ja välttää elintarvikkeen natriumpitoisuuden lisääntyminen. Magnesiumdivetydifosfaatin käyttö olisi sen vuoksi hyväksyttävä ryhmissä 6.2.1 Ainoastaan nostatusainetta sisältävät jauhot, 6.5 Nuudelit, 6.6 Taikinat, 7.1 Leipä ja sämpylät ja 7.2 Konditoriatuotteet. Magnesiumdivetydifosfaatille olisi annettava numero E 450 (ix).
(7)
Vastaavia aineita, joiden magnesiumsisältö on yhtä suuri tai suurempi kuin magnesiumdivetydifosfaatin, eli ortofosforihapon mono- ja kaksiemäksiset magnesiumsuolat (E 343(i) ja E 343(ii)), on jo hyväksytty käyttöön samoissa elintarvikeryhmissä. Magnesiumdivetydifosfaatin sisällyttäminen asetuksen (EU) N:o 231/2012 liitteeseen vaihtoehtoisena difosfaattina ja sen tuleva käyttö elintarvikkeissa eivät lisää fosforin tai magnesiumin saantia. Eritelmän vahvistamiseen ja magnesiumdivetydifosfaatin (E 450(ix)) käytön hyväksymiseen nostatusaineena ja happamuudensäätöaineena ei sen vuoksi katsota liittyvän turvallisuusriskiä.
(8)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen. Koska magnesiumdivetydifosfaatin sisällyttämiseen asetuksen (EU) N:o 231/2012 liitteeseen ja magnesiumdivetydifosfaatin (E 450(ix)) hyväksymiseen käytettäväksi nostatusaineena ei katsota liittyvän turvallisuusriskiä, Euroopan elintarvikeviranomaiselta ei tarvitse pyytää lausuntoa.
(9)
Sen vuoksi asetuksia (EY) N:o 1333/2008 ja (EU) N:o 231/2012 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen I mukaisesti.
2 artikla
Muutetaan asetuksen (EU) N:o 231/2012 liite tämän asetuksen liitteen II mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä maaliskuuta 2014.

Labels: 3
0
1
17